|  |  |
| --- | --- |
| Notat |  |
|  | 7. marts 2017 |

**Kontrakt om gennemførelse af økonomisk analyse af selskaberne i den danske filmbranche og associerede brancher**

Mellem

**Kulturministeriet**

Nybrogade 2

1203 København K

CVR.nr.: 67 85 50 19

EAN-nr: 5798000794887

(i det følgende kaldet Kunden)

og

Leverandør

[…]

[…]

(i det følgende kaldet Leverandøren)

er dags dato indgået følgende

**Sagsnummer: 17/00280**

**Indholdsfortegnelse**

[1. Baggrund og formål 4](#_Toc476659982)

[2. Definitioner 4](#_Toc476659983)

[3. Kontraktens omfang 4](#_Toc476659984)

[4. Kontraktgrundlag 4](#_Toc476659985)

[5. Samarbejde 5](#_Toc476659986)

[6. Levering 5](#_Toc476659987)

[7. Ændringer i kontraktperioden 6](#_Toc476659988)

[8. Vederlag 6](#_Toc476659989)

[9. Betalingsbetingelser 7](#_Toc476659990)

[10. Forsinkelse og mangler 7](#_Toc476659991)

[11. Ophævelse af kontrakten 8](#_Toc476659992)

[12. Erstatning og forsikring 8](#_Toc476659993)

[13. Force majeure 8](#_Toc476659994)

[14. Rettigheder til Ydelserne 9](#_Toc476659995)

[15. Personoplysninger 9](#_Toc476659996)

[16. Underleverandører 9](#_Toc476659997)

[17. Sikkerhedsgodkendelse 10](#_Toc476659998)

[18. Fortrolighed 10](#_Toc476659999)

[19. Markedsføring 10](#_Toc476660000)

[20. Arbejdsklausul 10](#_Toc476660001)

[21. Skat og moms 11](#_Toc476660002)

[22. Overdragelse 11](#_Toc476660003)

[23. Meddelelser mellem parterne 12](#_Toc476660004)

[24. Ændring af kontrakten 12](#_Toc476660005)

[25. Tvister, lovvalg og værneting 12](#_Toc476660006)

[26. Ophør pålagt af offentlig myndighed 12](#_Toc476660007)

[27. Fortolkning 12](#_Toc476660008)

[28. Underskrifter 13](#_Toc476660009)

Bilag:

|  |  |
| --- | --- |
| Bilag 1: | Kundens opgavebeskrivelse – med tidsfrister |
| Bilag 2: | Leverandørens løsningsbeskrivelse med underbilag2a: Tids- og aktivitetsplan2b: Allokerede medarbejdere (CV’er) inkl. evt. underleverandører2C: Vederlag  |

# 1. Baggrund og formål

Denne Kontrakt er indgået mellem Parterne efter annoncering på udbud.dk. Annonceringen er sket som en frivillig konkurrenceudsættelse af ydelser i henhold til udbudsloven.

Kontrakten har til formål at regulere samarbejdet mellem Leverandøren og Kulturministeriet om Leverandørens gennemførelse af en økonomisk analyse af selskaberne i den danske filmbranche og associerede brancher, herefter benævnt analysen.

# 2. Definitioner

Ved fortolkningen af denne kontrakt skal nedenstående udtryk, når de indledes med en versal, forstås på den nedenfor anførte måde:

|  |  |
| --- | --- |
| Arbejdsdage | Mandag til fredag bortset fra helligdage, juleaftensdag, nytårsaftensdag og grundlovsdag. |
| Materiale | Ethvert skriftligt materiale, herunder rapporter, analyser, præsentationer mv. som Leverandøren leverer som led i opfyldelse af kontrakten. |
| Ydelser(ne) | Den eller de Ydelser som Leverandøren skal levere, herunder Materiale og enhver aktivitet som udførers i henhold til denne kontrakt. |

# 3. Kontraktens omfang

Leverandøren leverer Ydelserne i overensstemmelse med betingelserne, som fremgår af denne kontrakt med bilag.

Indholdet af Ydelserne er beskrevet i Kundens opgavebeskrivelse i bilag 1 og i Leverandørens løsningsbeskrivelse i bilag 2. Leverandøren kan ikke påberåbe sig, at det, der fremgår af bilag 2, medfører, at krav i bilag 1 ikke kan opfyldes.

Leverandøren sikrer, at Ydelserne udføres af kvalificerede medarbejdere og i overensstemmelse med god branche skik.

# 4. Kontraktgrundlag

Kontrakten består af dette dokument med bilag, hvor kontrakten har forrang for bilagene.

Beslutningsreferater fra møder mellem Kunden og Leverandøren, der er accepteret af begge parter, integreres automatisk som en del af kontrakten. Beslutningsreferaterne har forrang for bilagene til kontrakten. Såfremt et beslutningsreferat medfører væsentlige ændringer af kontrakten, skal der desuden udarbejdes et tillæg til kontrakten, jf. punkt 24.

# 5. Samarbejde

Hver part har udpeget en projektansvarlig, som også fungerer som kontaktperson. Kundens projektansvarlige er angivet i bilag 1 og Leverandørens projektansvarlige er angivet i underbilag 2b.

De projektansvarlige varetager den daglige kommunikation omkring Ydelserne.

Med henblik på at sikre kontraktens fremdrift etablerer parterne en projektgruppe med deltagere fra begge parter, herunder parternes projektansvarlige. Projektgruppen etableres senest på opstartsmødet jf. nedenfor.

Projektgruppen behandler spørgsmål, der vedrører kontraktens fremdrift herunder fremsatte ændringsønsker og ændringsforslag, jf. punkt 7. Opstår der uenighed omkring Ydelsernes løsning herunder spørgsmål af økonomisk eller juridisk karakter, som ikke kan løses af projektgruppen løftes problemstillingerne til ledelsesniveauet over de projektansvarlige.

Umiddelbart efter kontraktens underskrift afholder parterne et opstartsmøde, hvor Leverandøren gennemgår opgaveløsningen, tids- og aktivitetsplanen og mulige risikoelementer. Herefter afholdes møder i overensstemmelse med tids- og aktivitetsplanen i underbilag 2a. Derudover skal Leverandøren løbende fremlægge fremdriftsrapportering for Kunden, herunder en oversigt over mulige risikoelementer og forslag til imødegåelse heraf. Efter hvert møde udarbejder Kunden et beslutningsreferat som fremsendes til Leverandøren og anses for en del af kontrakten, med mindre Leverandøren gør indsigelse inden 5 arbejdsdage.

Hver part afholder egne udgifter forbundet med mødevirksomhed. Leverandøren skal i videst muligt omfang undgå udskiftning af den projektansvarlige og de øvrige medarbejdere, der er angivet i underbilag 2b. I tilfælde af at udskiftning er uundgåelig, f.eks. som følge af jobskifte, må udskiftningen ikke påføre Kunden yderligere omkostninger og Leverandøren sikrer, at den nye medarbejder har mindst tilsvarende kvalifikationer.

Leverandøren skal efter Kundens anmodning udskifte en medarbejder, såfremt Kundens anmodning er sagligt begrundet.

Kulturministeriet kan i begrænset omfang stå til rådighed for leverandørerne jf. bilag 1.

Der afholdes løbende (minimum hver anden måned) statusmøder mellem parterne og følgegruppen.

# 6. Levering

Leverandøren står inde for, at Leverandørens udførelse af alle ydelser leveret under kontrakten opfylder alle krav efter Kontrakten samt kravene til god skik inden for det pågældende brancheområde, og at ydelserne vil blive udført på et sådant professionelt og fagligt kvalificeret niveau.

Leverandøren indestår for, at alle ydelser kvalitetssikres. Når Leverandøren som led i opfyldelsen af Kontrakten skal udarbejde skriftligt materiale. Leverandøren må forvente, at der kan være flere iterationer i udarbejdelsen af skriftligt materiale

Ydelserne skal leveres på den i bilag 1 angivne adresse.

Ydelserne skal leveres under overholdelse af de tidsfrister der er angivet i Kundens opgavebeskrivelse i bilag 1 og i Leverandørens tids- og aktivitetsplan i underbilag 2b. Leverandøren bærer ansvaret for, at tids- og aktivitetsplanen er tilrettelagt, så de i bilag 1 angivne frister overholdes.

Levering sker, når Leverandøren har leveret Ydelserne i aftalt form og i overensstemmelse med kravene i bilag 1 og beskrivelserne i bilag 2.

Såfremt Ydelserne omfatter Materiale er levering heraf sket, når Kunden senest 10 Arbejdsdage efter aflevering af Materialet meddeler Leverandøren, at Kunden accepterer Materialet. Kan Kunden ikke acceptere det leverede Materiale meddeles dette til Leverandøren og leverancen betragtes som mangelfuld, jf. punkt 10.

Endelig levering er sket, når samtlige Ydelser er leveret og Kunden skriftligt har accepteret dette.

# 7. Ændringer i kontraktperioden

Kunden kan til enhver tid fremsætte ønske om ændring i Ydelsernes art og omfang. Sådanne ændringsønsker fremsættes skriftligt til Leverandøren, der inden 5 arbejdsdage udarbejder en beskrivelse af ændringen herunder eventuelle konsekvenser for tidsplan og pris. Leverandøren har kun krav på vederlag for udarbejdelse af beskrivelsen, såfremt det udtrykkeligt og forudgående er aftalt med Kunden. Såfremt Leverandøren kan påvise, at ændringsanmodningen af tekniske eller væsentlige økonomiske hensyn ikke kan gennemføres, kan denne nægte at efterkomme en ændringsanmodning.

Leverandøren stiller forslag til ændringer i Ydelserne herunder til valg af metode, såfremt Leverandøren vurderer, at det vil medføre mere hensigtsmæssige leverancer for Kunden. Forslaget skal indeholde en beskrivelse af den foreslåede ændring herunder eventuelle konsekvenser for tidsplan og pris. Sådanne forslag skal fremsættes skriftligt til Kunden, der inden 10 arbejdsdage skal meddele, hvorvidt Kunden ønsker at acceptere de stillede ændringsforslag.

Parterne kan aftale at behandle ændringsønsker og ændringsforslag på projektgruppemøder.

For alle ikke uvæsentlige ændringer indgås skriftlig tillægsaftale mellem parterne, jf. punk 24.

#

# 8. Vederlag

Kulturministeriets betaling til leverandøren udgør samlet set i alt kr. xxx.xxx kr. excl. moms for gennemførelse af analysen. Beløbet faktureres efter godkendt afslutning af opgaven [betaling per delleverance kan ligeledes aftales]:

Leverandøren har udarbejdet et budget for analysen som en del af tilbuddet (Bilag 2c).

Alle beløb angivet i underbilag 2c er inkl. alle gældende afgifter ekskl. moms.

#

# 9. Betalingsbetingelser

Vederlaget og eventuelle udlæg faktureres enten per delleverance eller efter samlet godkendt leverance.

Betalingsbetingelserne er 30 dage efter Leverandørens afsendelse af fyldestgørende faktura.

Fakturering skal ske i henhold til Bekendtgørelse nr. 206 af 11/03/2011 om elektronisk afregning med offentlige myndigheder. Faktura sendes til

Kulturministeriets EAN nummer 5798000794887.

Fakturaen skal være påført følgende oplysninger:

* Betalingsdato
* Sagsnummer (som angivet på kontraktens forside)
* Den adresse Ydelsen er leveret til
* Periode og/eller dato for levering af Ydelsen
* KUM Projektansvarlig: Christian Edelvold Berg
* Beskrivelse af den leverede Ydelse

Kunden har ret til at afvise fakturaer der ikke fremsendes i overensstemmelse med ovenstående. Leverandøren kan ikke pålægge faktureringsgebyr.

Ved forsinket betaling er Leverandøren berettiget til at beregne renter i henhold til LBK nr. 459 af 13/05/2014 ”Bekendtgørelse af lov om renter ved forsinket betaling m.v. (Renteloven)” med senere ændringer.

# 10. Forsinkelse og mangler

Leverandøren har ansvar for at overholde tidsfristerne i bilag 1 og eventuelt senere aftalte ændringer hertil og skal give Kunden Meddelelse om ethvert forhold, som kan få betydning for rettidig levering. Leverandøren skal ved forventet forsinkelse tage alle nødvendige skridt for at undgå eller mindske forsinkelsen. Ingen forsinkelse som ikke kan henføres til Kundens forhold kan medføre højere priser for Kunden.

En leveret Ydelse er mangelfuld, såfremt den ikke opfylder kravene i bilag 1 eller i øvrigt ikke har et indhold, som Kunden med føje kunne forvente.

Enhver mangel skal afhjælpes, såfremt Kunden forlanger det, med mindre afhjælpning er umulig eller urimelig byrdefuld for Leverandøren. Kunden skal inden rimelig tid efter, at Kunden har konstateret, at en Ydelse er mangelfuld give Leverandøren Meddelelse herom. Meddelelsen skal indeholde en beskrivelse af manglen og inden for hvilken frist, Leverandøren skal afhjælpe den.

Kunden kan i stedet for afhjælpning kræve et forholdsmæssigt afslag.

Ved væsentlig misligholdelse finder kontraktens punkt 11 endvidere anvendelse.

#

# 11. Ophævelse af kontrakten

Begge parter er berettiget til at hæve kontrakten, helt eller delvist, i tilfælde af den anden parts væsentlige misligholdelse af sine forpligtelser i medfør af kontrakten og såfremt den anden part ikke inden rimelig tid har afhjulpet disse. Ophævelse udelukker ikke, at den hævende Part tillige kan opnå erstatning.

I det omfang konkurslovens regler ikke er til hinder derfor, kan Kunden hæve kontrakten, såfremt Leverandøren går konkurs, tages under rekonstruktionsbehandling, åbner forhandling om akkord eller at Leverandørens formueforhold i øvrigt viser sig at være sådan, at Leverandøren må antages ikke at kunne opfylde kontrakten. Det samme gælder, såfremt Leverandøren ophører med den virksomhed som kontrakten vedrører, eller at der indtræder andre omstændigheder, der bringer kontraktens rette opfyldelse i fare.

Leverandøren er forpligtet til at overlevere eventuelt udarbejdet Materiale til Kunden for den eller de Ydelser, der ikke ophæves, i en sådan form, at det umiddelbart kan videregives til en ny leverandør med henblik på færdiggørelse af Ydelsen. Ophævelse gør ingen indskrænkning i Leverandørens forpligtelser vedrørende tidligere leverancer omfattet af kontrakten.

# 12. Erstatning og forsikring

Parterne er ansvarlige efter dansk rets almindelige erstatningsregler. Ingen af parterne er dog ansvarlige for driftstab, avancetab eller andet indirekte tab.

Erstatning er begrænset til det maksimale vederlag, jf. underbilag 2c.

Foranstående begrænsninger gælder kun, såfremt tabet ikke kan henføres til grov uagtsomhed eller forsætlige forhold hos den skadevoldende part.

Leverandøren tegner og opretholder en for branchen sædvanlig erhvervsansvarsforsikring, herunder for rådgiveransvar.

# 13. Force majeure

Ingen af parterne er ansvarlige overfor den anden part for så vidt angår forhold, der ligger uden for partens kontrol, og som parten ved kontraktens underskrift ikke burde have taget i betragtning og ej heller burde have undgået eller overkommet, herunder strejker (force majeure). Forhold hos en underleverandør anses kun for force majeure, såfremt der for underleverandøren forligger en hindring, der omfattes af 1. punktum, og som Leverandøren ikke burde have undgået eller overvundet.

Den af parterne, der ønsker at påberåbe sig force majeure, skal give den anden part skriftlig meddelelse herom, senest 5 arbejdsdage efter at force majeure er indtrådt, og ved denne meddelelse orientere om forventet omfang og varighed.

Den part, der ikke er ramt af force majeure situationen, er berettiget til at hæve kontrakten, såfremt den aftalte frist for endelig levering overskrides med 20 arbejdsdage som følge af force majeure.

# 14. Rettigheder til Ydelserne

Med de begrænsninger der fremgår af dette punkt, erhverver Kunden alle rettigheder, herunder ejendomsret og ophavsret til Ydelserne, medmindre andet er specifikt anført i Kundens opgavebeskrivelse.

Kundens eksklusive rettigheder omfatter ikke Leverandørens data, værktøjer og koncepter, som ikke er udviklet eller tilvejebragt som led i opfyldelsen af aftalen. Leverandøren er således ikke afskåret fra i anden forbindelse at bruge den almindelige viden og erfaring, som Leverandøren opbygger ved løsning af opgaver i medfør af aftalen. Leverandøren skal imidlertid til enhver tid respektere Kundens eksklusive rettigheder efter dette punkts første afsnit.

Har Leverandøren anvendt data, koncepter, værktøjer mv. som indgår i Ydelserne, skal Leverandøren sikre Kundens en tidsubegrænset ikke-eksklusiv brugsret her til.

Leverandøren garanterer, at materiale som Leverandøren leverer under kontrakten ikke krænker tredjemands rettigheder, herunder ophavsrettigheder og skal holde Kunden skadesløs for ethvert krav eller omkostning i den anledning.

Kulturministeriet har ret til efter denne kontrakts ophør at viderebearbejde analysemodellen og anvende det i anden sammenhæng, herunder til konsolidering af analysen.

# 15. Personoplysninger

I forbindelse med Leverandørens eventuelle behandling af personoplysninger modtaget fra Kunden er Leverandøren at anse for databehandler og Kunden som dataansvarlig. Leverandøren handler derfor alene efter instruks fra Kunden og Leverandøren kan ikke disponere over oplysningerne til egne formål.

Leverandøren er forpligtet til at iagttage reglerne i persondatalovgivningen, herunder til at træffe fornødne tekniske og organisatoriske sikkerhedsforanstaltninger mod, at oplysningerne hændeligt eller ulovligt tilintetgøres, fortabes eller forringes samt mod, at de kommer til uvedkommendes kendskab, misbruges eller i behandles i strid med persondatalovgivningen, herunder reglerne i sikkerhedsbekendtgørelsen (bekendtgørelse 528/2000 med senere ændringer).

# 16. Underleverandører

Leverandøren har i underbilag 2b angivet såfremt Leverandøren anvender underleverandører til opfyldelse af Leverandørens forpligtelser under kontrakten. Derudover kan Leverandøren ikke uden Kundens forudgående skriftlige samtykke benytte underleverandører. Tilsvarende kan Leverandøren ikke uden Kundens forudgående skriftlige samtykke udskifte allerede accepterede underleverandører.

Leverandøren hæfter for sine underleverandører på ganske samme måde som for sine egne forhold.

# 17. Sikkerhedsgodkendelse

Kunden kan stille krav om, at Leverandørens medarbejdere skal være sikkerhedsgodkendte. Det vil herefter gælde at kun de af Leverandørens medarbejdere, der er sikkerheds-godkendt af Kunden, må arbejde med de af kontrakten omfattede opgaver. Dette gælder både for projektledelsen og for de udførende medarbejdere.

Til dokumentation for eventuel sikkerhedsgodkendelse udsteder Kunden ID-kort til Leverandørens medarbejdere. Hvis et kort bortkommer, skal SLKS underrettes straks.

# 18. Fortrolighed

Leverandøren og dennes personale skal iagttage ubetinget tavshed med hensyn til oplysninger vedrørende Kundens eller andres forhold, som de bliver bekendt med i forbindelse med opfyldelsen af denne kontrakt. Leverandøren pålægger alle underleverandører og andre, der bistår Leverandøren, tilsvarende forpligtelse.

Tavshedspligten omfatter ikke offentligt tilgængelig information samt information, som Leverandøren får overgivet fra tredjemand, som er i retmæssig besiddelse deraf, og som ikke er undergivet nogen fortrolighedsforpligtelse.

# 19. Markedsføring

Leverandøren kan ikke anvende Kunden i sin markedsføring, herunder på Leverandørens hjemmeside, referencelister mv. uden Kundens forudgående og skriftlige accept.

# 20. Arbejdsklausul

Leverandøren skal sikre, at ansatte hos leverandøren og eventuelle underleverandører, som medvirker til at opfylde kontrakten, er sikret løn (herunder særlige ydelser), arbejdstid og andre arbejdsvilkår, som ikke er mindre gunstige end dem, der gælder for arbejde af samme art i henhold til en kollektiv overenskomst indgået af de inden for det pågældende faglige område mest repræsentative arbejdsmarkedsparter i Danmark, og som gælder på hele det danske område.

Leverandører og eventuelle underleverandører skal sikre, at de ansatte får oplysninger om de vilkår, der følger af arbejdsklausulen.

Ved ”medvirker til at opfylde kontrakten” i dette punkt forstås arbejde udført i Danmark med henblik på kontraktens opfyldelse.

Kunden kan til enhver tid udbede sig relevant dokumentation for, at løn- og arbejdsvilkår for arbejdstagerne lever op til den forpligtelse, som arbejdsklausulen fastsætter. Kunden kan således kræve, at leverandøren efter skriftligt påkrav herom inden for 10 Arbejdsdage fremskaffer relevant dokumentation såsom løn- og timesedler, lønregnskab og ansættelseskontrakter fra såvel egne som eventuelle underleverandørers arbejdstagere.

Manglende udlevering af dokumentation efter ovenstående udløser en bod på DKK 1.000 pr. påbegyndt Arbejdsdag efter fristen for levering.

Kunden kan til brug for sin vurdering af, om leverandøren eller underleverandøren har overholdt arbejdsklausulen søge rådgivning hos relevante arbejdsgiver – og/eller arbejdstagerorganisation.

Hvis leverandøren ikke overholder sine forpligtelser i medfør af arbejdsklausulen, og hvis dette medfører et berettiget krav på yderligere løn fra arbejdstagerne kan kunden tilbageholde vederlag med henblik på at tilgodese sådanne krav.

Leverandøren kan endvidere pålægges at betale en bod svarende til 2 (to) gange det beløb, der betales i yderligere løn til de ansatte.

# 21. Skat og moms

Leverandøren indestår for, at der til skattemyndighederne sker indberetning af løn, samt foretages indeholdelse af skatter og afgifter, efter de regler, der i Danmark eller andre lande påhviler arbejdsgiveren i forbindelse med det udførte arbejde.

# 22. Overdragelse

Kunden har ret til at overdrage sine rettigheder og forpligtelser efter nærværende kontrakt til en anden offentlig institution, når de opgaver, som Kunden hidtil har varetaget, overgår til denne anden institution.

Leverandøren kan ikke uden Kundens skriftlige samtykke overdrage sine rettigheder og forpligtelser ifølge nærværende kontrakt til tredjemand. Kunden kan ikke nægte sådant samtykke uden saglig grund.

# 23. Meddelelser mellem parterne

Meddelelser som gives under nærværende kontrakt skal være skriftlige, herunder pr. e-mail til de i bilag 5 anførte projektansvarlige.

#

# 24. Ændring af kontrakten

Tillæg eller ændringer til kontrakten kan kun ske ved skriftlig aftale mellem parterne. Ændringer eller tillæg skal nummereres fortløbende underskrives af begge parter og vedlægges kontrakten.

#

# 25. Tvister, lovvalg og værneting

Tvister giver ikke ret til standsning af arbejdet.

Enhver tvist, som måtte opstå i forbindelse med opfyldelse af denne kontrakt, skal i første omgang søges afgjort i mindelighed mellem parterne.

Kan tvisten ikke afgøres i mindelighed, afgøres tvisten ved forenklet voldgift ved Voldgiftsinstituttet i København efter de af Voldgifts­insti­tuttet vedtagne regler herom, som er gældende ved indledningen af voldgiftssagen. Lovvalg og sprog er dansk.

# 26. Ophør pålagt af offentlig myndighed

Pålægges Kunden af Klagenævnet for Udbud, en dansk domstol eller en offentlig myndighed med bemyndigelse hertil at bringe kontrakten til ophør er Kunden berettiget hertil. I det tilfælde har Leverandøren højest krav på en erstatning svarende til negativ kontrakts interesse. Derudover har Leverandøren ingen krav mod Kunden.

# 27. Fortolkning

Overskrifterne til bestemmelserne i nærværende kontrakt er alene indsat af praktiske grunde. Ved fortolkning af kontrakten skal der bortses fra disse overskrifter.

Henvisning til nærværende kontrakt eller til en bestemmelse deri omfatter også de til kontrakten hørende bilag, respektive de af disse bilag, der er relevante for den pågældende bestemmelse.

# 28. Underskrifter

Kontrakten er oprettet i to originale eksemplarer, af hvilke hver part har modtaget et eksemplar.

Den ………………….. Den …………………….

Leverandøren: Kunden:

…………………………. ……………………………

…………………………. …………………………....